钦定古今图书集成/明伦汇编/氏族典/第599卷 > 宇文虚中
## 钦定古今图书集成/明伦汇编/氏族典/第599卷 > 宇文虚中

按《宋史宇文虚中传》：“虚中字叔通，成都华阳人。登大
观三年进士第，历官州县，入为中书舍人。宣和间，将
兴燕云之役，虚中以庙谟失策，主帅非人，将有纳侮
自焚之祸，上书言用兵之策。王黼大怒，降集英殿修
撰斡离卜、粘罕分道入侵。时欲召熙河帅姚古与秦
凤帅种师道卫京城，遂以虚中为军前宣谕使。虚中”
檄趣姚古师道赴汴京应援。金人逼城下，虚中缒而
入，又三往金人，言者劾以议和之罪，罢知青州。建炎
元年，窜韶州。二年，诏求使绝域者，虚中应诏为资政
殿大学士，为祈请使。虚中有才艺，金人加以官爵，即
受之，与韩昉辈俱掌词命，累官太常卿，封河内郡开
国公，金人号为“国师。”然因是而知东北之士皆愤恨
陷北，遂密以信义结约，金人不觉也。王伦归言“虚中
奉使日久，守节不屈”，遂诏福州存恤其家，仍命其子
师瑗添差本路转运判官。桧虑虚中沮和议，悉遣其
家往金国以牵制之。虚中恃才轻肆，好讥讪女真贵
人，由是媒糵成其罪，遂告虚中谋反，与老幼百口同
日受焚死。淳熙间，赠开府仪同三司，谥肃愍，赐庙“仁
勇”，且为置后，是为绍节，官至签书枢密院事。